(2) ปัจจัยความเสี่ยง

ความเสี่ยงด้านธุรกิจถ่านหิน

บริษัท ลานนารีซอร์สเซส จำกัด (มหาชน) และบริษัทในเครือที่ประกอบธุรกิจถ่านหิน
ยังมีความเสี่ยงที่ต้องคำนึงถึงดังนี้

1.  ความเสี่ยงในการทำเหมืองและจัดหาถ่านหิน : บริษัทฯ
    มีการสำรวจเพื่อประเมินปริมาณสำรองและคุณภาพของแหล่งถ่านหินรวมทั้งมีการออกแบบและวางแผนการทำเหมือง
    (MINE MASTER PLAN)
    ตามหลักวิชาและตามมาตรฐานสากลก่อนการลงทุนและเปิดการทำเหมืองถ่านหิน
    ฉะนั้นปัจจัยเสี่ยงจากการทำเหมืองส่วนใหญ่จึงเป็นเรื่องของภัยธรรมชาติ
    โดยเฉพาะแหล่งถ่านหินในประเทศอินโดนีเซียซึ่งมักจะมีฝนตกชุกในแต่ละปี
    ทำให้การผลิตและการส่งมอบถ่านหินอาจมีอุปสรรคไม่เป็นไปตามเป้าหมายที่กำหนด
    ดังนั้นเพื่อเป็นการลดความเสี่ยงดังกล่าว บริษัทฯ
    จึงได้กำหนดนโยบายให้ฝ่ายที่รับผิดชอบด้านการทำเหมืองจะต้องจัดให้มีสต๊อคถ่านหินสำเร็จรูปไว้ให้เพียงพอต่อการจำหน่ายตลอดเวลา
    โดยให้มีการสต๊อคถ่านหินสำเร็จรูปในปริมาณเพียงพอที่จะจำหน่ายได้ไม่น้อยกว่า 1 เดือนขึ้นไป

สำหรับการจัดซื้อจัดหาถ่านหินมาจำหน่าย ซึ่งอาจจะต้องมีการจ่ายค่าถ่านหินล่วงหน้าบางส่วนนั้น
เพื่อเป็นการป้องกันความเสี่ยงในกรณีที่ผู้ขายไม่สามารถส่งมอบถ่านหินได้ตามสัญญา บริษัทฯ
ได้กำหนดให้คัดเลือกและจัดซื้อถ่านหินจากผู้ขายที่มีฐานะการเงินและผลประกอบการเป็นที่น่าเชื่อถือเท่านั้น
ในกรณีที่จะต้องจัดซื้อถ่านหินอย่างต่อเนื่องก็ได้กำหนดให้มีการวางหลักประกันการปฏิบัติตามสัญญาเป็นแต่ละรายแต่ละกรณีไปรวมทั้งมีการตั้งสำรองเผื่อหนี้สงสัยจะสูญไว้ในบัญชีเพื่อไม่ให้มีผลกระทบต่องบการเงินในอนาคต
ในกรณีที่มีหนี้สูญอันเกิดจากการจ่ายเงินค่าถ่านหินล่วงหน้าให้ผู้ขายที่ไม่สามารถปฏิบัติตามสัญญาได้

2.  ความเสี่ยงจากความผันผวนของราคาถ่านหิน :
    ราคาถ่านหินมักจะมีความผันผวนเช่นเดียวกับราคาน้ำมันหรือเชื้อเพลิงชนิดอื่นขึ้นอยู่กับอุปสงค์และอุปทานในตลาดซึ่งมักจะมีปัจจัยแวดล้อมเข้ามากระทบอยู่ตลอดเวลา
    บริษัทฯ จึงได้กำหนดนโยบายให้ทำสัญญาขายถ่านหินล่วงหน้าส่วนหนึ่ง
    โดยจะพยายามเสนอขายในช่วงที่เห็นว่าถ่านหินมีราคาปรับตัวสูงขึ้นโดยเปรียบเทียบกับสถิติการเคลื่อนไหวของราคาถ่านหินในอดีตที่ผ่านมา
    โดยบริษัทฯ จะติดตามแนวโน้มของราคาถ่านหินอย่างใกล้ชิดตลอดเวลา
    รวมทั้งพิจารณาซื้อเครื่องมือประกันความเสี่ยงหรือใช้วิธีการอื่นๆ ควบคู่กันไปด้วย
    ทั้งนี้ขึ้นอยู่กับความเหมาะสมและสถานการณ์ตลาดถ่านหินที่คาดว่าจะเกิดขึ้นในอนาคต

3.  ความเสี่ยงจากการพึ่งพิงการขายถ่านหินให้ลูกค้ารายใหญ่ : บริษัทฯ
    ขายถ่านหินให้บริษัทปูนซีเมนต์นครหลวง จำกัด (มหาชน) (บปน.)
    ซึ่งเป็นผู้ผลิตปูนซีเมนต์รายใหญ่เป็นอันดับสองของประเทศไทยคิดเป็นร้อยละ 11.26
    ของรายได้จากการขายถ่านหินในปี 2553 โดย บปน. เป็นผู้ถือหุ้นรายใหญ่ที่สุดของบริษัทฯ
    คิดเป็นร้อยละ 44.99 ของทุนชำระแล้ว โดย บปน. ได้ร่วมจัดตั้งบริษัท ลานนารีซอร์สเซส
    จำกัด (มหาชน) ตั้งแต่ปี 2528 เพื่อจัดหาถ่านหินป้อนให้กับ บปน. เนื่องจาก บปน.
    จะต้องใช้ถ่านหินเป็นเชื้อเพลิงหลักในการผลิตปูนซีเมนต์ทุกปี
    ซึ่งมีการติดต่อซื้อขายกันมาประมาณ 26 ปีแล้ว จึงคาดว่าความเสี่ยงที่ บปน.
    จะไม่ซื้อถ่านหินจากบริษัทฯ มีอยู่น้อยมากและหาก บปน. ไม่รับซื้อถ่านหินจากบริษัทฯ บริษัทฯ
    ก็ยังสามารถจำหน่ายถ่านหินจำนวนดังกล่าวให้กับผู้ประกอบการอื่นได้
    เนื่องจากถ่านหินยังมีราคาถูกกว่าเชื้อเพลิงชนิดอื่นมากและมีผู้ประกอบการอุตสาหกรรมหันมาใช้ถ่านหินมากขึ้นทุกปีจึงมีอุปสงค์รองรับอยู่แล้วหากมีปัญหาดังกล่าวเกิดขึ้น

4.  ความเสี่ยงเนื่องจากลูกค้าไม่ชำระหนี้ค่าถ่านหิน :
    การขายถ่านหินโดยส่วนใหญ่จะขายเป็นเงินเชื่อ ซึ่งจะให้สินเชื่อเฉพาะลูกค้าที่มีคุณภาพเท่านั้น
    ทั้งนี้บริษัทฯ
    ได้จัดตั้งคณะกรรมการพิจารณาการให้เครดิตแก่ลูกค้าเพื่อกลั่นกรองและเน้นการขายเชื่ออย่างระมัดระวัง
    นอกจากนั้นบริษัทฯ
    ยังได้จัดให้มีการตั้งสำรองเผื่อหนี้สงสัยจะสูญไว้ในบัญชีโดยพิจารณาจากอายุหนี้คงค้างเพื่อไม่ให้มีผลกระทบต่องบการเงินในอนาคตหากมีหนี้สูญเกิดขึ้น

5.  ความเสี่ยงด้านสินค้าทดแทน : แม้ว่าในรอบปี 2553
    ราคาถ่านหินจะมีความผันผวนขึ้นลงค่อนข้างมากแต่เมื่อเปรียบเทียบกับราคาต่อหน่วยของค่าความร้อนที่เท่ากันของเชื้อเพลิงทดแทนอย่างอื่นอันได้แก่
    น้ำมันเตา น้ำมันดีเซล
    และก๊าซธรรมชาติแล้วจะเห็นได้ว่าถ่านหินยังคงมีราคาต่อหน่วยของค่าความร้อนที่ต่ำกว่าเชื้อเพลิงอื่นมาก
    จึงประเมินได้ว่าความเสี่ยงด้านสินค้าทดแทนยังอยู่ในเกณฑ์ต่ำ

6.  ความเสี่ยงด้านการลดลงของปริมาณสำรองถ่านหิน : บริษัทฯ
    มีนโยบายจัดซื้อจัดหาแหล่งถ่านหินแหล่งใหม่เพิ่มเติมอยู่ตลอดเวลา
    และยังมีการจัดสรรงบประมาณในการสำรวจเพิ่มเติมในพื้นที่เขตสัมปทานที่มีอยู่แล้วเพื่อให้มั่นใจได้ว่าบริษัทฯ
    จะมีปริมาณถ่านหินสำรองเพียงพอที่จะสามารถตอบสนองความต้องการของลูกค้าได้ในระยะยาว

7.  ความเสี่ยงจากการดำเนินงานของผู้รับจ้างทำเหมือง : บริษัทฯ
    ใช้วิธีการว่าจ้างผู้รับเหมาในการทำเหมือง ถ่านหิน
    ดังนั้นหากผู้รับเหมาไม่สามารถดำเนินงานได้ตามแผนงานที่ให้ไว้กับบริษัทฯ
    อันเนื่องจากปัญหาต่างๆ เช่น การจัดซื้อจัดหาเครื่องจักรไม่เป็นไปตามกำหนด
    หรือการซ่อมบำรุงไม่ได้มาตรฐาน เหตุดังกล่าวย่อมส่งผลกระทบต่อผลผลิตและการจำหน่าย
    ถ่านหินของบริษัทฯ เพื่อเป็นการป้องกันความเสี่ยงในเรื่องนี้ บริษัทฯ
    จะคัดเลือกเฉพาะผู้รับเหมาที่มีความน่าเชื่อถือ มีประสบการณ์และประวัติการทำงานที่ดี
    โดยจะทำสัญญาว่าจ้างขั้นต่ำเป็นเวลาสามปีเพื่อให้มีปริมาณงานมากพอในการจัดหาแหล่งเงินทุนของผู้รับเหมาแต่ละราย

ความเสี่ยงด้านธุรกิจเอทานอล

บริษัท ไทย อะโกร เอ็นเนอร์ยี่ จำกัด (มหาชน) ซึ่งเป็นบริษัทย่อยที่ประกอบธุรกิจผลิตเอทานอล
(แอลกอฮอล์บริสุทธิ์ 99.5%) เพื่อใช้ผสมกับน้ำมันเบนซินในอัตราส่วนต่างๆ
เป็นน้ำมันแก๊สโซฮอล์ใช้เป็นเชื้อเพลิงสำหรับรถยนต์ ธุรกิจนี้มีปัจจัยเสี่ยงดังนี้

(1) ความเสี่ยงเนื่องจากความไม่แน่นอนของนโยบายรัฐบาลที่ขาดความต่อเนื่องและมักจะเปลี่ยนแปลงเมื่อมีการผลัดเปลี่ยนรัฐบาลใหม่ซึ่งอาจส่งผลให้ผู้ประกอบการไม่สามารถปรับตัวตามการเปลี่ยนแปลงได้ทัน
    แม้จะมีการกำหนดแผนพลังงานทดแทน 15 ปี (พ.ศ. 2551-2565) เป็นวาระแห่งชาติ
    ซึ่งกำหนดเป้าหมายให้มีการขยายตัวของการใช้เอทานอลอย่างต่อเนื่องภายใต้มาตรการสนับสนุนของภาครัฐโดยกำหนดเป้าหมายปี
    2553 ไว้ 2,110,000 ลิตรต่อวัน แต่ปรากฏว่า ณ สิ้นปี 2553
    มีความต้องการใช้เอทานอลจริงเพียง 1,250,000 ลิตรต่อวัน ซึ่งต่ำกว่าเป้าหมายถึงร้อยละ
    40 ทั้งนี้กระทรวงพลังงานได้เตรียมปรับปรุงแผนพัฒนาพลังงานทดแทนระยะ 15 ปี
    (2551-2565) ในระยะสั้นใหม่เพื่อให้สอดคล้องกับข้อเท็จจริง
    โดยจะปรับปรุงเป้าหมายการส่งเสริมเอทานอลในปี 2554 ลดลงจากเดิม 2,960,000
    ลิตรต่อวัน ให้เหลือเพียง 2,000,000 ลิตรต่อวัน
    ซึ่งสะท้อนถึงความไม่มั่นใจในผลสำเร็จของมาตรการที่มีอยู่
    และยังไม่มีความชัดเจนในเรื่องการกำหนดมาตรการสนับสนุนเพิ่มเติมแต่อย่างใด
    ดังนั้นผู้ประกอบการเอทานอลจึงได้รวมตัวกันเป็นสมาคมการค้าผู้ผลิตเอทานอลไทยเพื่อผลักดันให้รัฐบาลออกมาตรการต่าง
    ๆ ในการกระตุ้นการใช้น้ำมันแก๊สโซฮอล์และแก้ไขปัญหาเชิงนโยบายต่าง ๆ
    ที่จะเกิดขึ้นให้ชัดเจนและบังเกิดผลอย่างจริงจังในระยะยาว

(2) ความเสี่ยงในเรื่องราคาขายเอทานอล
    รัฐบาลโดยกระทรวงพลังงานได้กำหนดสูตรโครงสร้างราคาเอทานอลแบบ COST PLUS
    โดยอ้างอิงกับราคากากน้ำตาลและราคามันสำปะหลัง
    ซึ่งเป็นวัตถุดิบหลักที่ใช้ในการผลิตเอทานอล
    โดยที่ผ่านมาวัตถุดิบดังกล่าวมีราคาผันผวนอย่างมาก
    เนื่องจากเป็นผลิตผลทางการเกษตรซึ่งมีความไม่แน่นอนด้านอุปสงค์และอุปทานค่อนข้างสูง
    ทำให้ต้นทุนการผลิตเอทานอลมีความผันผวนอย่างมากเช่นเดียวกัน บริษัท ไทย อะโกร
    เอ็นเนอร์ยี่ จำกัด (มหาชน)
    ตระหนักถึงปัจจัยเสี่ยงดังกล่าวจึงได้เลือกก่อสร้างโรงงานผลิตเอทานอลสายการผลิตที่ 2
    ขนาดกำลังผลิต 200,000 ลิตรต่อวันเป็นแบบ MULTI-FEED ETHANOL PLANT
    ที่สามารถใช้วัตถุดิบได้หลายชนิด เช่น มันสำปะหลังและอ้อย เป็นต้น
    และกำลังศึกษาความเป็นไปได้ในการปรับปรุงโรงงานผลิตเอทานอลสายการผลิตที่ 1
    ขนาดกำลังผลิต 150,000 ลิตรต่อวัน
    ให้สามารถรองรับการใช้วัตถุดิบได้หลากหลายตลอดจนศึกษาการนำเอทานอลไปใช้เป็นวัตถุดิบในอุตสาหกรรมต่อเนื่องเพื่อสร้างมูลค่าเพิ่มในอนาคตรวมทั้งสร้างเสถียรภาพและความยืดหยุ่นในการบริหารจัดการด้านวัตถุดิบการเกษตรให้สอดคล้องกับอุปสงค์อุปทานที่เปลี่ยนแปลงไป
    หากวัตถุดิบชนิดใดชนิดหนึ่งมีราคาแพง
    ก็สามารถปรับเปลี่ยนไปใช้วัตถุดิบอีกชนิดหนึ่งที่มีราคาถูกกว่าได้
    เพื่อให้ต้นทุนการผลิตเอทานอลต่ำที่สุดและเพิ่มขีดความสามารถในการแข่งขันด้านการตลาดในระยะยาว

(3) ความเสี่ยงด้านการตลาด
    ความต้องการใช้เอทานอลภายในประเทศมีแนวโน้มค่อนข้างทรงตัวตั้งแต่ปี 2552 ต่อเนื่องถึงปี
    2553 ที่ผ่านมา
    ในขณะที่การขยายตัวของกำลังการผลิตเอทานอลในอุตสาหกรรมนี้ยังคงเพิ่มขึ้นอย่างต่อเนื่อง
    ซึ่งคาดว่า ณ สิ้นปี 2554 กำลังการผลิตเอทานอลของผู้ประกอบการทุกรายรวมกันจะมีทั้งสิ้น
    4,720,000 ลิตรต่อวัน ในขณะที่อุปสงค์เอทานอลในประเทศจะมีจำนวนสูงสุดไม่เกิน
    2,000,000 ลิตรต่อวันเท่านั้น ส่งผลให้มีความเสี่ยงสูงในเรื่องภาวะอุปทานเอทานอลล้นตลาด
    (EXCESS SUPPLY) ด้วยเหตุนี้บริษัท ไทย อะโกร เอ็นเนอร์ยี่ จำกัด (มหาชน)
    จึงได้เตรียมลดความเสี่ยงหากมีการแข่งขันที่รุนแรงและเกิดภาวะอุปทานเอทานอลล้นเกินความต้องการของตลาดในประเทศ
    โดยกำลังศึกษาความเป็นไปได้ของการผลิตสินค้าต่อเนื่องซึ่งเป็นอนุพันธ์ของเอทานอล
    รวมถึงการปรับปรุงกระบวนการผลิตเพื่อผลิตสารเคมีชีวภาพชนิดอื่นซึ่งมีมูลค่าเพิ่มสูงและมีศักยภาพทางการตลาด
    เพื่อขยายธุรกิจไปยังอุตสาหกรรมต่อเนื่องในอนาคต

ความเสี่ยงทางการเงิน

(1) ความเสี่ยงเกี่ยวกับเงินกู้ : บริษัทฯ
    และบริษัทในเครือมีการบริหารความเสี่ยงเกี่ยวกับเงินกู้ดังนี้

    1.  บริษัท ลานนารีซอร์สเซส จำกัด (มหาชน) ไม่มีการกู้เงินระยะยาวในปี 2553
        โดยจะกู้เงินระยะสั้นเพื่อนำมาใช้เป็นเงินทุนหมุนเวียนไม่เกิน 1 เดือน
        ตามอัตราดอกเบี้ยตลาดในขณะที่กู้
        จึงไม่มีความเสี่ยงเนื่องจากการเปลี่ยนแปลงของอัตราดอกเบี้ย
        ทั้งนี้เงินกู้ดังกล่าวข้างต้นไม่มีข้อจำกัดในเรื่องการจ่ายเงินปันผลของบริษัทฯ แต่อย่างใด

    2.  บริษัท ไทยอะโกร เอ็นเนอร์ยี่ จำกัด (มหาชน)
        ซึ่งเป็นบริษัทย่อยมีปัจจัยเสี่ยงเกี่ยวกับเงินกู้ดังนี้

        1.  บริษัทไทย อะโกร เอ็นเนอร์ยี่ จำกัด (มหาชน)
            มีวงเงินสินเชื่อระยะสั้นกับธนาคารพาณิชย์หลายแห่งซึ่ง ณ วันสิ้นปี 2553
            มีเงินกู้ระยะสั้นคงค้าง 509 ล้านบาท
            ซึ่งกู้มาใช้เป็นเงินทุนหมุนเวียนในการจัดซื้อวัตถุดิบเป็นส่วนใหญ่
            โดยกู้เป็นตั๋วสัญญาใช้เงินฉบับละไม่เกิน 1-3 เดือน อัตราดอกเบี้ยร้อยละ 2.20 –
            3.00 ต่อปี จึงไม่มีความเสี่ยงเนื่องจากการเปลี่ยนแปลงอัตราดอกเบี้ยมากนัก
            เนื่องจากเป็นการกู้ยืมเงินช่วงสั้นๆ ตามอัตราดอกเบี้ยตลาดในขณะที่กู้

        2.  บริษัท ไทยอะโกร เอ็นเนอร์ยี่ จำกัด (มหาชน)
            ได้ทำสัญญากู้เงินระยะยาวเป็นสกุลเงินบาทจากธนาคารพาณิชย์ในประเทศแห่งหนึ่งจำนวน
            900 ล้านบาท มีกำหนด 7 ปี โดยมีระยะเวลาปลอดหนี้ 30
            เดือนและผ่อนชำระคืนต้นเงินกู้ 5 ปีๆ ละ 2 งวดๆ ละ 6
            เดือนเพื่อนำมาลงทุนก่อสร้างโรงงานผลิตเอทานอลสายการผลิตที่ 2
            ขนาดกำลังการผลิต 200,000 ลิตรต่อวัน ซึ่ง ณ วันที่ 31 ธันวาคม 2553
            ได้เบิกถอนเงินกู้แล้วจำนวน 744.74 ล้านบาท
            โดยมีปัจจัยความเสี่ยงที่ต้องคำนึงถึงดังนี้

    1.  อัตราดอกเบี้ยกำหนดไว้เป็นอัตราคงที่ร้อยละ 3.80 ต่อปีในช่วง 2
        ปีแรกและอัตราลอยตัว THBFIX 3 เดือน + 2.10% ต่อปี ในช่วงปีที่ 3 ถึง 7
        นั้นอาจจะได้รับผลกระทบจากการเปลี่ยนแปลงอัตราดอกเบี้ยในอนาคต
        โดยจะต้องติดตามแนวโน้มอัตราดอกเบี้ยอย่างใกล้ชิดรวมทั้งใช้เครื่องมือทางการเงินเพื่อลดความเสี่ยงจากอัตราดอกเบี้ยลอยตัวดังกล่าวในอนาคต

    2.  จะต้องดำรงอัตราส่วน DE (DEBT TO EQUITY RATIO) ไม่เกินกว่า 1.5 ต่อ 1
        และดำรงอัตราส่วน DSCR (DEBT SERVICE COVERAGE RATIO) ไม่ต่ำกว่า 1.5
        เท่าต่อ 1 หากบริษัท ไทย อะโกร เอ็นเนอร์ยี่ จำกัด (มหาชน)
        ไม่สามารถดำรงอัตราส่วน DE และ DSCR
        ตามที่เจ้าหนี้กำหนดข้างต้นก็จะต้องเพิ่มทุนจดทะเบียนเพื่อสำรองจ่ายต้นเงินกู้และดอกเบี้ย
        มิฉะนั้นจะผิดสัญญาซึ่งอาจจะมีผลกระทบต่อสภาพคล่องและฐานะทางการเงินของบริษัทฯ
        และบริษัทย่อยดังกล่าว ทั้งนี้ยกเว้นปี 2553
        ที่ได้รับการผ่อนผันจากเจ้าหนี้โดยไม่ต้องดำรงอัตราส่วนตามเกณฑ์ที่กำหนดข้างต้น

    3.  บริษัท ลานนารีซอร์สเซส จำกัด (มหาชน) จะต้องดำรงสัดส่วนการถือหุ้นในบริษัท ไทย
        อะโกรเอ็นเนอร์ยี่ จำกัด (มหาชน) ไม่ต่ำกว่าร้อยละ 75
        ของจำนวนหุ้นทั้งหมดก่อนมีการนำหุ้นสามัญเข้าจดทะเบียนในตลาดหลักทรัพย์แห่งประเทศไทย
        และไม่ต่ำกว่าร้อยละ 50
        ของจำนวนหุ้นทั้งหมดหลังจากนำหุ้นสามัญเข้าจดทะเบียนในตลาดหลักทรัพย์แห่งประเทศไทย
        หากไม่สามารถปฏิบัติตามเงื่อนไขดังกล่าวข้างต้นให้ถือว่าภาระหนี้ทั้งหมดของบริษัท ไทย
        อะโกร เอ็นเนอร์ยี่ จำกัด (มหาชน) ถึงกำหนดชำระทันที
        ซึ่งจะมีผลกระทบต่อสภาพคล่องและฐานะทางการเงินของบริษัทย่อยดังกล่าว

(2) ความเสี่ยงเกี่ยวกับเงินลงทุนในต่างประเทศ : บริษัท ลานนารีซอร์สเซส จำกัด (มหาชน)
    มีเงินลงทุนในบริษัทย่อยและบริษัทร่วมในต่างประเทศเป็นสกุลดอลลาร์สิงคโปร์,
    ดอลลาร์สหรัฐอเมริกาและรูเปียะห์อินโดนีเซีย
    ซึ่งเป็นการลงทุนระยะยาวที่ไม่ทราบกำหนดเวลาที่แน่นอนจึงไม่ได้ป้องกันความเสี่ยงไว้
    หากทราบกำหนดเวลาที่จะยกเลิกการลงทุนดังกล่าวก็สามารถป้องกันความเสี่ยงได้ในเวลาที่เหมาะสม

(3) ความเสี่ยงเกี่ยวกับอัตราแลกเปลี่ยนเงินตราต่างประเทศ : บริษัท ลานนารีซอร์สเซส จำกัด
    (มหาชน) มีรายได้จากการขายถ่านหินเป็นเงินบาท
    ส่วนการซื้อถ่านหินมาจำหน่ายจะซื้อเป็นเงินดอลลาร์สหรัฐอเมริกา
    ในขณะที่บริษัทย่อยในประเทศอินโดนีเซียมีรายได้จากการขายถ่านหินเป็นดอลลาร์สหรัฐอเมริกาแต่ค่าใช้จ่ายในการดำเนินงานจะชำระเป็นดอลลาร์สหรัฐอเมริกาและรูเปียะห์อินโดนีเซีย
    ส่วนบริษัทย่อยและบริษัทร่วมในประเทศสิงคโปร์มีรายได้เป็นดอลลาร์สหรัฐอเมริกา
    แต่ค่าใช้จ่ายดำเนินงานจะชำระเป็นดอลลาร์สหรัฐอเมริกาและดอลลาร์สิงคโปร์ ทำให้บริษัทฯ
    และบริษัทในเครือมีความเสี่ยงเกี่ยวกับอัตราแลกเปลี่ยนเงินตราต่างประเทศตามการเปลี่ยนแปลงค่าเงินสกุลต่างๆ
    ดังกล่าวข้างต้น ซึ่งได้ลดความเสี่ยงโดยการทำสัญญาซื้อขายเงินตราต่างประเทศล่วงหน้า
    (FORWARD EXCHANGE CONTRACTS)
    เมื่อมีรายการดังกล่าวเกิดขึ้นและหรือนำเงินตราต่างประเทศที่ได้รับเป็นสกุลดอลลาร์สหรัฐอเมริกาฝากเข้าบัญชีที่บริษัทฯ
    เปิดไว้กับธนาคารต่างๆ
    เพื่อใช้ชำระค่าถ่านหินและหรือรายการอื่นที่เป็นเงินตราต่างประเทศในอนาคต
    ซึ่งจากการบริหารความเสี่ยงในรอบปี 2553
    ปรากฏว่ามีขาดทุนจากอัตราแลกเปลี่ยนเงินตราต่างประเทศตามที่แสดงไว้ในงบการเงินรวมประจำปี
    2553 เพียง 27.73 ล้านบาท

ปัจจัยอื่นที่มีผลกระทบต่อการตัดสินใจลงทุน

นอกจากรายการดังกล่าวข้างต้นแล้วบริษัทฯและบริษัทในเครือไม่มีพันธะผูกพันใดๆ
เกี่ยวกับการออกหุ้น ใบสำคัญแสดงสิทธิ หลักทรัพย์แปลงสภาพ
หุ้นกู้หรือตราสารหนี้อย่างอื่นคงค้างทั้งในปัจจุบันและอนาคตตลอดจนไม่มีเหตุการณ์ผิดปกติร้ายแรงหรือเหตุการณ์สำคัญที่จะมีผลกระทบต่อฐานะการเงินและผลการดำเนินงานของบริษัทฯ
และบริษัทย่อยในอนาคตอย่างมีนัยสำคัญ